钦定古今图书集成/明伦汇编/官常典/第752卷 > 朱崇德
## 钦定古今图书集成/明伦汇编/官常典/第752卷 > 朱崇德

按《明外史田时震传》：“时震同邑朱崇德，字淳庵，侍郎
国栋父也。国栋中天启二年进士。崇祯四年，由山阳
知县擢户科给事中。吏部侍郎张捷荐逆案吕纯如，
国栋上疏力诋，会攻者众。捷未几罢去。两广总督熊
文灿令参政洪云蒸、副使康承祖等招抚海盗刘香，
被留不遣。文灿疏奏，词多掩饰。国栋劾其欺罔五罪。”
帝为切责。文灿累迁巡抚山、永右佥都御史，督治昌
平，兵部右侍郎。十五年卒官。赠右都御史。崇德以覃
恩封如子官。居乡有厚德，尝出积粟赈饥民。国栋卒
之明年，富平陷于贼，驱崇德往长安，中道称病，贼相
继促之，僵卧不起。贼见其老，以为果病也，听之归。崇
德曰：“始吾所以隐忍者，为九族计也。今得死所矣。”乃
北面再拜自缢死，年七十有五。是时，关中诸死节者，
巡按御史金毓峒、监军御史霍达皆以闻于朝，甫议
恤而国变。至福王立南京，明年二月，始皆予赠恤。崇
德赠右副都御史。